রাজকোট
রাজকোট (Rājkot) হলো আহমেদাবাদ, সুরাট ও বড়োদরার পর গুজরাতের ৪র্থ বৃহত্তম মহানগরাঞ্চল। রাজকোট গুজরাতের সৌরাষ্ট্র অঞ্চলের কেন্দ্রস্থলে অবস্থিত। রাজকোট ভারতের মহানগরগুলির মধ্য ৩৫তম বৃহৎ মহানগর যার জনসংখ্যা ২০১৫ অনুযায়ী ১.২ মিলিয়নেরও বেশি। রাজকোট ভারতের ৭ম স্বচ্ছতম শহর। তাছাড়াও রাজকোট বিশ্বের ২২তম দ্রুত ক্রমবর্ধমান মহানগরী। এই শহরেই রাজকোট জেলার প্রশাসনিক সদরদপ্তর যা রাজ্যের রাজধানী গান্ধীনগর থেকে ২৪৫ কিমি দূরে আজি ও নয়ারি নদীর তিরে অবস্থিত। রাজকোট ১ নভেম্বর ১৯৫৬ সালে বোম্বাই রাজ্যের সঙ্গে একীভূত করার আগে পর্যন্ত ১৫ এপ্রিল ১৯৪৮ থেকে ৩১ অক্টোবর ১৯৫৬ সৌরাষ্ট্র রাষ্ট্রের রাজধানী ছিল।